ད་རྡེའུ་རྩེ་བའི་གོ་རིམ་དུ་རྒྱལ་བའི་མཚོན་རྟགས་ནི་འབེན་ལ་འཁེལ་དགོས་པ་དེ་ཡིན།དེ་ལྟར་འབེན་ལ་རྒྱག་སྟངས་ཐེངས་བཅུ་གཅིག་ཡོད་པ་ཚང་མར་བརྒྱབ་ནས་འཁེལ་བའི་རྨང་གཞིའི་སྟེང་དུ་རིམ་པ་བཞིན་བརྒལ་དགོས།དེ་ལ་ཚོགས་པ་གཅིག་གི་ནང་དུ་མི་གཉིས་ནས་གསུམ་ཡོད་པས་ཚང་མས་འབེན་ལ་འཁེལ་ཚེ་རིམ་པ་གཅིག་བརྒལ་བ་ལས་འབེན་ལ་མ་འཁེལ་ཚེ་རིམ་པ་ཕྱི་མ་བརྒལ་མི་ཐུབ།དེར་བརྟེན།རང་ཉིད་ཀྱི་ཚོགས་པའི་ནང་དུ་སུས་སྔོན་ལ་འབེན་དུ་འཁེལ་ན།དེས་མ་འཁེལ་བའི་མི་ལ་རོགས་རམ་ཐེངས་གཅིག་བྱེད་པའི་གོ་སྐབས་ཡོད་པས་ཕན་ཚུན་ལ་རོགས་རམ་བྱེད་པའི་འདུན་པ་ཤུགས་དྲག་པོ་ཡོད་པ་དང་།ད་རྡེའུ་དེར་འབེན་ལ་འཁེལ་དགོས་པ་གཙོ་བོ་ཡིན་ལ།དེ་དང་ཆབས་ཅིག་ཏུ།ལུས་ཀྱི་རྩལ་ཤུགས་དྲག་ཏུ་ངོམ་དགོས་པའང་ཞོར་ལ་གྲུབ་ཡོད།དེ་ནི་དཔེར་ན།ལྡིང་རྡེའུ་རྩེ་པའི་སྐབས་སུ།བར་ཐག་གོམ་པ་བདུན་ནས་བརྒྱད་ཡོད་པའི་རྟགས་འོག་མ་ནང་ནས་ད་རྡེའུ་རྐང་པ་གཉིས་ཀྱི་བར་དུ་བཙིར་ནས་ལྡིང་ཐེངས་གཅིག་གིས་འབེན་ལ་འཁེལ་དགོས་པས་དེ་ནི་ཧ་ཅང་ལས་སླ་བོ་ཞིག་མིན་པས་ལུས་ཤུགས་ཡོད་རྒུ་རྩལ་དུ་སྤྲུགས་ནས་ཐེངས་གསུམ་ནས་བཞི་ལ་རེས་མོས་སུ་འཁོར་བའི་གོ་རིམ་གྱི་ཁྲོད་ནས་ད་གཟོད་འཁེལ་གྱིན་ཡོད།དེ་དང་ཆ་འདྲ་བར་རྐང་རྡེའུ་ལའང་ད་རྡེའུ་རྐང་པ་གཡས་པའི་སྦ་ཐོག་ཏུ་བཞག་ནས་སེམས་ཆུང་སྒོས་ཡང་མོར་ཡར་བསྲིངས་ཐུབ་ཚད་ལ་བསྲིངས་པའི་རྗེས་སུ།རྐང་པ་གཡོན་མའང་གཡས་པ་དང་མཉམ་པོར་བྱས་ཏེ་ད་གཟོད་གཡོན་པ་གོམ་པ་གང་སྔོན་དུ་སྤོ་མི་ཆོག་པར་གཡས་པ་གཅིག་པུ་ཡར་འདེགས་ནས་འབེན་ལ་འཁེལ་དགོས་པས་དཀའ་ཚེགས་ཤིན་ཏུ་ཆེན་པོ་ཡོད།གང་ལྟར་འགྲན་ཡ་སུ་ཡིན་ཡང་ཕམ་ཁ་ཉོ་མི་འདོད་པས།རྩེ་བའི་གོ་རིམ་དཀའ་མོ་ལྟར་བརྩེ་དགོས་པའི་བླང་བྱ་བཏོན་ནས་ལུས་ངག་གཉིས་ཀྱི་རྩལ་ཤུགས་ཆེས་ཆེར་བསྐྱེད་དུ་འཇུག་བཞིན་ཡོད།